Opetusalan Ammattijärjestö OAJ vaatii hallitukselta pikaista korjausliikettä yliopistojen rahoitukseen. Järjestön mukaan hallituksen suunnittelemat kurjistukset uhkaavat heijastua koko koulutusketjun laatuun varhaiskasvatuksesta lähtien. Esimerkiksi opettajankoulutuksen laatu heikentyisi.

– Jos etenemme hallitusohjelman mukaan, teemme historiallista vahinkoa suomalaisten sivistystasolle ja tulevaisuudelle, OAJ:n puheenjohtaja Olli Luukkainen sanoo.

OAJ:n tietojen mukaan leikkaukset herättävät yliopistoissa laajasti levottomuutta ja epävarmuutta: niissä pelätään irtisanomisaaltoa sekä ennen näkemätöntä opetuksen ja tutkimuksen alasajoa.

Leikkauksista on päätetty tekemättä vaikutusten arviointeja tai tutustumatta selvityksiin ja tutkimuksiin.

– Nyt tarvitaan kaikkien korkeakoulujen, yliopistojen ja ammattikorkeakoulujen, kanssa tehtävää yhteiskuntasopimusta, jotta vältämme liian äkkipikaiset ja sirpaleiset toimet. Sopimukseen on liitettävä korkeakoulutuksen tiekartta, jossa määrittelemme suomalaisen huippututkimuksen ja koulutuksen tahtotilan, Luukkainen vaatii.

Hallitus on päättänyt leikata koko koulutusjärjestelmästä yli 600 miljoonaa euroa. OAJ:n laskelmien mukaan korkeakouluihin kaavaillut 290 miljoonan euron leikkaukset ovat jopa 40 prosenttia kaikista koulutussäästöistä.

ILMOITUS

OAJ huomauttaa, että esimerkiksi Suomen suurimman yliopiston, Helsingin yliopiston, säästötavoitteet johtavat toteutuessaan sen osittaiseen rampauttamiseen.

Luukkaisen mukaan näyttää siltä, että leikkauksista on päätetty tekemättä vaikutusten arviointeja tai tutustumatta selvityksiin ja tutkimuksiin.

– Suomen perusongelma näyttää olevan, että oppineisuutta ei ymmärretä eikä osata ja haluta arvostaa, Luukkainen moittii.